khistorydata/jeongjo-sjw-relations huggingface dataset:
정조 7년 · 목
敎曰。昨夜召對。因玉堂擧條。以明朝開政爲批。聞入侍承旨言。昨日坐直。元無書榻敎之事。今已亭午。尙無出牌。政院之做錯非細。昨日坐直承旨。幷姑先從重推考。以今日仕進承旨言之。院中之事。豈可諉以不知。亦幷推考。政官卽爲牌招開政。
정조 7년 · 목
敎曰。中軍爲任不輕。挨次之法。亞於大將。凡於新通。理宜難愼。向於李漢豊望筒。亦有飭敎。非謂人地之不合也。此等階梯不可率爾差擬。況今新通人。又有驟升之嫌。以此以彼。難免不愼。禁衛大將李敬懋推考。
정조 7년 · 강
遣承旨詣受 香諸處。奉審摘奸。
정조 7년 · 강
召見承旨安聖彬李在學于誠正閣。
정조 7년 · 목
予曰。四處摘奸後。祭器各別申飭。務從精潔。南壇旣是歷路。漢江歸路。復入更審以來。予曰。明日望闕禮習儀相値。次對似當頉稟。而依例來稟何也。知入可也。假注書李敬五還奏曰。習儀旣非元定日。無頉稟前例云矣。予曰。習儀也。賓對也。同時幷行。則大臣九卿。勢難兩參。將何以爲之乎。知入。敬五還奏曰。在前如此之時。時任率九卿來會次對。原任率百官往參習儀云矣。
정조 7년 · 강
遞承旨李致中金履素李亨逵。以趙時俊吳大益徐龍輔代之。
정조 7년 · 목
敎曰。見今院中。只有一承宣。苟艱甚矣。右副承旨許遞。與新除授承旨待下批牌招。推移入直。○因履素亨逵違牌。敎以。許遞。前望單子入之。
정조 7년 · 목
敎曰。館職不備。在外玉堂許遞。政官牌招開政。○以徐有成爲校理。林濟遠爲修撰。李東郁沈基泰爲副修撰。
정조 7년 · 강
遣注書馳往風雲雷雨壇摘奸。
정조 7년 · 강
拿處典祀官曺亨壽。奉常判官安策。
정조 7년 · 목
政院啓言。今日摘奸時。風雲雷兩祭祭器中。籩十坐豆二坐。盡皆破傷。他餘器皿。亦多欠潔。當該獻官重推。典祀官所當重勘。而本院請推外無他罰。何以爲之。允之。敎以。本壇事體何如。朝家申飭又何如。而祭器執頉。若是夥然。大抵外山川祀享。每患有此等之弊。今番使之拔例奉審。良以此也。至於籩豆之破傷。尤極欠敬。太常別差久任窠。以出入三司之人擇差。蓋欲釐正宿弊。其所擧行。慢忽若前。到今不可只以典祀官論罪。該寺公事提調。爲先從重推考。典祀官及判官拿問處之。
정조 7년 · 강
給密陽府渰戶恤典。
정조 7년 · 목
慶尙監司李秉謨[模:I-PERSON]。以密陽府人物渰死馳啓。敎以。越津民人之渰死。至於三十六名之多。聞甚矜惻。令本道另施恤典於渠輩妻孥等處。依近例身米布蕩減事。卽爲分付。
정조 7년 · 강
命未下直守令。今日內辭朝。
정조 7년 · 강
行次對于誠正閣。召見下直守令。
정조 7년 · 목
領議政鄭存謙曰。頃以灣府後市事覆啓。有更爲商確之命。而後市之當初創開。因其時灣尹狀請。而其後延卜雜物。漸次增加。故以皮雜物折價。節行一萬兩。別行五千兩。咨行一千兩。定式入送。換貿栅貨。利之所在。奸竇漸開。數外濫越之弊。殆無限節。禁貨亦有由此潛入之患。後市之當罷。前後使行別單。亦多有言之者。不但爲象譯空包之弊而然也。然事關邊門。有不可不却顧者。不然則灣府之減稅。西商之失利。何足恤也。或以爲後市若欲罷之。則一番有咨文而後。可無後頉。但設施之初。旣無咨文之擧。則革罷之際。咨文以請。亦涉不當。此亦掣礙。前日回啓中。只欲禁其數外濫越之弊。亦出於不獲已也。予曰。曾經灣尹之人。各陳所見。司直李命植曰。後市之設。爲鳳城長稅官輩莫大之利。不但爲渠私利而已。聞亦有所上納者云。今若猝罷。則彼人失利旣大。又恐有因事生梗之慮。譯舌輩雖曰有害。豈足恤乎。且潛商之弊。不必以後市而益加。臣意恐不可輕罷矣。大司諫李亨逵曰。後市旣有大利於彼人。今若革罷。則似不無生釁之慮。決不可輕易擧論矣。予曰。諸備堂亦各陳所見也。知事具善復曰。臣雖未知事實之如何。而後市之設施已久。則事關邊門者。有難輕先革罷矣。右參贊鄭昌聖曰。灣府事。臣雖未諳。兩國交市。事甚重大。不究利害。只因譯胥輩之失利。輕先罷之。或有後悔之端。則關係非細。恐不可輕議矣。兵曹判書李★(土+甲)曰。臣方帶譯院提擧。故渠輩以上言事。來言於臣。而蓋象譯謀生之道。轉益艱苦。末由矯救。不得不出此計。而事係邊釁。恐不當猝罷矣。左尹李柱國曰。臣不知其裏面。不敢臆對矣。副司直徐有大曰。邊門已有之例。似難革罷矣。禮曹參判趙時俊曰。若欲革罷。則許多西商之五處散在者。必多失利之怨。且公用銀貨之使西商策應者。勢難通變。臣意則不但有生梗於彼人之慮。在我國亦有窒礙之端。似不可輕議革罷矣。存謙曰。右相復命不遠。邊門事情。商譯利病。必有所經歷而領略者。姑俟其還朝。爛商稟處。似未晩矣。予曰。諸臣所達之語。以筵說詳錄於日記。柱國曰。近聞康泰兩陵近處。多熊患。往往害人傷穀云。給砲手糧資。以爲捕捉似好矣。予曰。從便爲之。無貽民弊。柱國曰。慕華館自是沙峴。下多深坑。有妨於動駕之時。沙峴內外。使之治道似好矣。予曰。鄭存中上疏。誠不偶然矣。治道物力。當入幾何。柱國曰。似不過數千兩矣。予曰。非但有妨於動駕時。許多行人之來往。亦不可不念。訓將旣治松橋之役。卿其任沙峴之役。物力則使京兆當之。大司憲鄭昌順。大司諫李亨逵。執義洪文泳。掌令洪宗藎。持平洪秉益。校理沈基泰等傳啓。竝不允。予曰。有新啓乎。昌順等曰。無之而有所懷敢達矣。元子宮誕辰初回。此誠 宗社莫大之慶。伏聞日昨入侍諸臣之言。岐嶷之姿。溫文之容。已有儼然。自今以後。朝夕侍側。扶床遶膝。觀感之道。惟在殿下之一身上。殿下今日所行。卽元子他日所法。每當發一言行一事。審知其爲元子可法者而後行之。則日後睿德成就。何待乎賓師僚友之益哉。惟願深留省納馬。予曰。所言切實。當留意也。予曰。亨逵傳啓之際。笏記展讀。推考可也。亨逵曰。昨今畿湖。不幸荐歉。而畿甸比昨尤甚。以九重若恫之念。下六道如綸之音。恤隱之仁。蠲除之澤。近自要甸。遠及窮髮。億萬生靈。皆將拔諸溝壑。而第念畿甸一路。纔經大賑。公私積蓄。枵然一空。來春種糧。誠非細故。凡係紓民力之方。雖絲毫之微。固宣申飭京外。靡不用極。而至於新還。不可以年事之歉荒。民情之遑急。一任抛置。臣意則今番雹災最甚。已判赤地處外。捧還之際。各邑守宰。必先使曉諭。使大小民。咸知新還則不可不辦納。然後賑資也種糧。皆從此而出。可以爲來頭接濟之道。分付道臣。着意擧行。而至若都下米直。日漸刀蹬。都民無以奠接。若不預講。大加懷保。則嗣歲之憂。殆有甚於今年。特命有司之臣。今秋爲始。限明春。諸般貢價。以錢木參量上下。多儲米邊。以作來年濟活之資。恐合事宜。下詢廟堂處之似好矣。予曰。上欸事。催科勤慢。在於守宰。値此歉歲。自朝家督徵。殊乖慰接之意。下款事。依爲之。存謙曰。臺啓批答。臣固欽仰。而第恐鄕民。必多拒納。豈不悶哉。予曰。此則守令當探其民情。而善爲區別。以爲捧糴之地。朝家何以强令督納哉。予曰。均役廳設置。專在於爲民。而今則害多。雖欲罷之。反有貽弊之端。若二匹之役。還爲一匹之役。則許多般雜役。勢必仍舊。於軍於民。豈不生怨乎。存謙曰。果如聖敎矣。予曰。民邊人國邊人。先正曾所有言。而民依國國依於民。則於民於國。豈有區別哉。裒多益寡。王政之先務。而雖以還穀事論之。督徵之請甚多。緩捧之論絕無。廟堂諸議。只以剝割爲言。少無寬裕之議。且昨今兩年。已極歉荒。明年之登稔。又不可必。來頭之憂。誠無所不至。所謂分等之論。不過區別稍實之次尤甚處。而至於催科一款。當此屢歉之歲。非但有欠於不忍之政。有乖王者若保之意。予非欲還穀之不捧而有是說也。若督促之不已。民無所爲生。則惡在於周窮恤匱之義也。大抵以次對言之。予則冀聞荒政賙救之論。而無一人語及於此。予所不能無慨然於卿等者也。矧今百度解弛。庶僚癏曠。賓對久未行之。而本司坐起。亦不爲之。此豈當官盡職之義哉。存謙曰。飭勵之聖敎。臣固欽仰。而値殿下宵旰之日。如臣庸愚。忝叨首揆。不能出一謀發一策。致使聖上獨憂於上。生民益窮於下。此莫非臣不職之罪也。予曰。歲飢民困。災沴荐臻。寔予自省處。而先公後私。亦是諸臣之所共勉者。何曾有在廷一人。陳達政災恤荒之事乎。予觀今世規模。只以不言二字。看作第一等道理。如是而尙何望朝政之無闕而民生之不困也哉。卿則或聞如此之敎。輒發引咎辭免之語。此非但指卿一人而言。勿復煩困我之說也。予曰。還上分數停捧事。諸備堂之意何如。命植曰。民情每以輕減爲喜。則歲末停退。利歸於奸鄕猾吏。分數先減。惠及於下戶貧氓。分數停退似好矣。昌聖曰。使道臣守宰。察其可捧者。依例準捧。其中最難捧者。觀勢緩督。以待歲末處分似好矣。★(土+甲)曰。其在荒政講究之道。分數停退。似有實效矣。時俊曰。當此歉歲。如無分數停退之令。則民人輩。必將落莫。於開倉之初。預爲分數停退然後。其惠可均矣。昌順曰。臣於昨年待罪松都時見之。則分數停退之命。前期預下。故民人輩擧皆觀望。尤事拒納。妄生希凱。今若早下分數停退之命。則又當有觀望拒納之弊矣。亨逵曰。昨年預先分數停退之故。歲末雖有停捧之令。而所捧幾至準數。今年之歉。比昨無異。分數之停。恐不可已矣。予曰。此道交濟倉所儲。其果豐饒乎。曾經北伯之人。似必知之矣。命植曰。交濟倉。近則頗實云矣。予曰。倉穀都數幾何。昌順曰。十萬餘石矣。存謙曰。海倉穀散在各邑。蓋爲南北交濟而設矣。予曰。向日雨雹。畿內三邑外。亦有爲災處乎。存謙曰。三邑外別無所聞矣。予曰。雨雹面田畓在尤甚處。家在稍實處之民。其捧還穀也。何所歸重乎。存謙曰。此則隨田畓之所在處登歉而捧之似宜矣。予謂林川郡守洪秉殷曰。曾經幾邑守令乎。秉殷曰。爲七邑矣。予曰。年紀幾何。秉殷曰。六十二歲矣。予曰。災政方急。須下去盡心也。予謂西原縣監朴師沃曰。累典州郡。別無更勉之事。須下去善爲之。予曰。戶判辭免事何如。存謙曰過矣。予曰。有前例乎。存謙曰。前例則有之。而此重臣年富力强。且多聰明。而目下荒政爲急。不必許解矣。予曰。度支惠局。俱是劇務。且此重臣。非專以財賦任用者。予欲許解。而第難其代矣。
정조 7년 · 강
領議政鄭存謙。以豐基郡弊瘼狀覆啓。
정조 7년 · 목
存謙啓言。曾因豐基郡守李漢一條陳邑弊之疏。令道臣出意見狀聞事。覆啓分付矣。慶尙前監司趙時俊狀啓以爲。本郡介在竹嶺之下。首當孔路之站。邑居荒涼。民戶凋殘。百弊蝟集。不成貌樣。已經巡審。巨細衆瘼。無不稔知。其所矯救之策。多費商度。而大而有沿革設置之難。小而有移弊他邑之慮。仍備陳邑瘼。兼附釐弊之策。請令廟堂稟處。其一。卽官奴婢事也。本郡處在嶺底孔道。而官民凋弊。莫可枝梧。而其中奴婢。尤不成樣。將至雇立之境。不可無變通之道。而若以他邑寺奴婢。劃送立役。則移徙有弊。本郡所在寺奴婢九十一名內。奴婢各十名。移屬官奴婢。減其貢總。事甚便宜。各邑旣有寺奴婢移作官婢之例。請依狀請施行。從之。又啓言。其一。卽庚辰移來水軍四十名移送他邑事也。往在已卯。本郡寺奴虛名八十三口。論報査頉。而其中四十名。則以奴防軍。編載防案。故庚辰改防案時。四十名。以良丁換定。此蓋其時狀聞變通者。旣是本郡奴軍之代。則不過換其名色而已。到今良丁極艱之時。何可以添送他邑。以移其弊乎。此則請置之。予曰。備堂中曾經道伯人。各陳所見也。司直李命植曰。寺奴不足。故以良丁換定。而猶冒奴防軍之名。他邑亦多有如此者。今若以此移彼。則他邑豈不難乎。有不可更論矣。禮曹參判趙時俊曰。曾以不可移送他邑之意。略陳於狀聞中。而奴防軍不但在於豐基一邑。他邑多有之。而當此良丁極艱之時。若開移送之路。則將不勝其紛紜。恐難輕議矣。又啓言。其一。卽良丁刷還事也。良丁之投托校院。濫冒鄕藉者。刷還降定。本有令甲。爲守令者。只當按而行之而已。此則不必上煩朝家。而不當請而請。該郡守重推。令道臣嚴飭該郡。爬櫛塡額事。請分付。又啓言。其一。卽春秋所納人蔘六錢三分。折半分送於稍饒之數三十邑。春秋所納淸密。數旣不多。竝自營參量分排。以爲一分除弊之地爲辭。此本非上煩者。而道臣旣以參量分排爲言。請依狀請施行。竝從之。予曰。淸蜜事。此是內局卜定者耶。前嶺伯似必知之矣。時俊曰。近來白淸。別卜定頻數。故各邑陪持吏領納之時。多有受弊之端。若預料其一年所用。毋論多寡。定式分定。使之分二等上納。則庶爲除弊之道。而御藥所需。事體甚重。何敢自下陳論其有弊。而旣有言端。故敢達矣。敎以。進上淸蜜。必是藥院別卜定。雖以今年言之。內入則極其零星。諸道卜定。而爲弊自如。宜有一番定式。以此意分付藥院。待三提調備員。定式形止。使之論理草記。又啓言。其一。卽醴泉安東榮川順興土地。割屬本郡事也。土地皆有定界。民情安於故常。自有割屬之議。四邑民人。居在大邑。猶有役煩之弊。移屬殘邑。恐被偏苦之患。不無疑動之慮云。民情如此。不可以一二人粗見。容易裁決。請置之。又啓言。其一。卽舊還事也。本郡各年舊還七千五百餘石內。其中一千六十七石。皆是流亡絕戶之指徵無處者。每歲徵督。害及隣里。殘民之弊。罔有紀極。依仁同軍威等邑例。特爲蕩減爲請。請依狀請施行。又啓言。其一。卽創設獨鎭事也。本道有三大嶺。鳥嶺竹嶺秋風嶺也。鳥嶺則雖已設關置鎭。而至若秋風。則途路坦夷。若欲防守。秋風爲先備之地。惟此竹嶺。自有天險。捨彼宜守之秋風。就此易防之竹嶺。輕重倒置。緩急懸殊。且設鎭之後。則其所措置。與前自別。軍容之依樣。節制之多方。以今事力。皆非猝辦。自前亦有豐順合設之論。尙不得見施者。良以此也。請置之。又啓言。道臣於狀啓末端。附陳已見。以爲本郡以文臣窠。來纔經歲。便稱瓜限。殆同五日之京兆。未遑經遠之施措。民邑只有迎送之費。官長初無釐革之意。衰弊不振。至於此極。若依湖南古阜谷城例。作爲蔭窠。以治績著見者。各別擇送。必限瓜遞。磨以歲月。漸次補完。則誠爲目下矯救之萬一爲辭。請依狀請施行。竝從之。
정조 7년 · 강
命各道舊還。以最近年未捧者。爲先磨鍊收捧。
정조 7년 · 목
領議政鄭存謙啓言。各道當捧舊還。今當定數知委。而五道舊還。則旣以特恩。竝命停退矣。其餘諸道。隨其年事之優劣。量其當捧之多寡。大約以五萬石分排。則嶺南爲二萬石。關西爲二萬石。統營爲五千石。海西爲五千石。其數不多。庶無難捧之慮。而其中久遠年條。則每有指徵無處之弊。以各其最近年未捧者。爲先磨鍊收捧。以準分排之數事。請分付諸道。從之。
정조 7년 · 강
命違牌坐罷人。竝敍用。
정조 7년 · 목
領議政鄭存謙啓言。明日當出試望。而當下侍從。多在違牌坐罷中。無以排擬云。故敢違矣。敎以。堂上堂下違牌坐罷人。竝敍用。
정조 7년 · 강
還差備堂鄭尙淳鄭好仁。
정조 7년 · 목
領議政鄭存謙啓言。判尹鄭尙淳。副司直鄭好仁。請備堂還。差從之。
정조 7년 · 강
命洪忠道上番軍。左道軍先爲徵立。
정조 7년 · 목
御營大將李柱國啓言。卽接洪忠兵使田文顯所報。則今年穡事。右道尤甚。左道稍實爲辭矣。上番軍次第。右道爲先。左道爲後。而右沿旣如是。則左道軍請先爲徵立。從之。
정조 7년 · 강
命武庫公用。兵曹木取用。
정조 7년 · 목
訓鍊大將具善復啓言。武庫三南月課。移屬總廳後。公用苟艱。自前請貸兵曹需用。非止一再。兵曹木限三同貸來。請以爲需用之地。敎以。不必貸用。取用。
정조 7년 · 강
命五衛將李弘遂。習陣日決棍。
정조 7년 · 목
判義禁李命植啓言。今番 陵幸時。訓鍊都監。以五衛將李弘遂混入陣中。草記請拿蒙允。自臣府捧供以聞矣。日前有放送之命。弘遂事出於無情。考之律文。未有相當可照之律。而兵曹節目中。有天黑未明時。陣內混入之罪。其律應死之文。其所犯旣係應死。今乃白放。仍又帶職。殊非信令之義。輕重間宜有勘處之典。臣待罪獄官。敢達矣。予曰。此是係關一律者。誠難輕議矣。厥罪雖云不輕。而出於無情之事。豈可遽置於一律乎。領議政鄭存謙曰。侍衛之官。與他自別。不可無勘罪之典矣。左尹李柱國曰。此是係關師律。不可置而不論矣。敎以。判金吾所執則是。予所嘉尙。而但擬律甚難矣。又啓言。五衛旣屬兵曹。則當用軍門之律矣。敎以。本府旣無可施之律。旣是該營之事。且其所騎之奔突。與故爲混入。大有異焉。宜施次律。令該營後日習陣日。決棍二十度。
정조 7년 · 강
大司諫李亨逵避嫌乞遞。賜批。
정조 7년 · 목
避嫌略曰。今此賓對。適値同慶之辰。冒沒登筵。及夫傳啓也。生疏做錯。致勤問備。惶蹙無地。何敢一刻晏然於臺次乎。請命遞斥。批以。勢難例批。勿辭。
정조 7년 · 강
大司憲鄭昌順避嫌乞遞。賜批。
정조 7년 · 목
避嫌略曰。臣於諫長問備之命。有不敢晏然者。笏記展讀。臣與諫長。所失無異。而蓋今之笏記。卽古人書思對命之義也。雖以賓對時奏對之規言之。上自大臣。下至諸宰。雖尋常奏事。必有笏記。所以備遺忘也。況此臺啓之浩多。實難强記。條列記對。不害爲審愼之道。故俄於傳啓之際。果有展讀之失。諫長則以。此被推而引避。臣則何可同罪而倖逭乎。請命遞斥。批以。聞卿避辭。亦或似然。然則諫長特推。失於過當。原傳敎爻周。勿辭亦勿退待。
정조 7년 · 강
戶曹判書徐有隣陳䟲迄遞度支惠局之任。賜批。
정조 7년 · 목
批以。以今災歲荒政。竝管戶惠。勢有所妨卿。之度支本任。許遞。○敎曰。戶曹判書待下批牌招察任。
정조 7년 · 강
遞承旨鄭景淳李得濟。
정조 7년 · 목
敎曰。政官牌招開政。又敎曰。昨筵見之。病勢果難供劇。同副承旨鄭尙淳許遞。今日政。在京無故人差出。又敎曰。亞將排望乏人。承宣自多可爲之人。行右承旨李得濟許遞。
정조 7년 · 강
命騎蒭規矩。以二中更爲頒布。
정조 7년 · 목
敎曰。因筵臣言聞之。騎蒭規矩二中。以三中頒布云。必是誤書之致。以此令兵曹知悉。朝紙以二中更爲頒布。
정조 7년 · 강
命庭試殿試。進定推擇。
정조 7년 · 목
敎曰。京外儒武之許久在京。主客俱不免受困。庭試殿試期日。與初試日字太遠。更觀武科初試出榜遲速。殿試日字進定推擇以入事。分付。
정조 7년 · 강
有政。吏曹參判沈豊之進。
정조 7년 · 목
以鄭尙淳爲戶曹判書。金履素爲戶曹參判。朴祐源金憙爲承旨。
정조 7년 · 강
以趙鼎鎭爲大司成。
정조 7년 · 목
敎曰。大司成前望單子入之。
정조 7년 · 강
召見提學兪彥鎬于誠正閣。
정조 7년 · 목
予曰。卿爲覲親呈辭。而中官誤以病親呈辭來告。致此稽滯。予曰。卿有老親。遠地來往。極爲悶念矣。彥鎬曰。曲念至此。不勝惶感。予曰。今番科作甚好。於卿意何如。彥鎬曰。科作儘好。而被抄諸人。皆實才云。科榜果協衆望矣。予曰。日記修納未修納。成册持入。
정조 7년 · 강
命未修日記。三日內修納。
정조 7년 · 목
敎曰。開留完伯廣尹春倅在承旨時。以未修納日記檢飭事。指名專委。近皆外遷。無句管之人。取見修未修成册。未修若是夥然。李亨逵朴祐源李在學沈豊之。專當察飭。仕進日子無多。限內不得修納者。依前定式捧傳旨。萬一掩置。當該承旨與犯者同罪。以此知悉。又敎曰。堂后日記。愆限修納。作一痼弊。前此申飭果何如。仕進日字。亦皆無多。如是延施。萬萬駭然。李敬五朴能源徐瀅修沈晉賢金孝建申大龜金良倜等。皆令朝房三日內修納。過限者。直捧拿處傳旨。其中只經一二次入侍人。限二日修納事分付。
정조 7년 · 강
命趙亨逵還囚捧供。
정조 7년 · 목
因義禁府都囚徒。敎以。保放罪人趙亨逵原供辭。全不成說。還囚更爲捧供。
정조 7년 · 목
敎曰。今日試官當出望。政官不可不備員。吏曹參議前望單子入之。侍下批牌招察任。
정조 7년 · 강
命庭試初試試官。通融擬望。
정조 7년 · 목
敎曰。試官排望苟艱。當此大比之時。豈拘些少格式。今番庭試初試試官望。毋論本曹堂上承旨閣臣。通融擬望事分付。
정조 7년 · 강
遞司諫李一曾。獻納趙錫穆。正言洪樂恒。內醫提調鄭尙淳。
정조 7년 · 목
政院。以大司諫李亨逵。正言李思祚牌不進。司諫李一曾等在外。正言洪樂恒疏批未下。武一二所監試官。無以分排啓稟。敎以。在外疏批未下許遞。政官牌招開政。又敎曰。今日監煎都提調仕進云。無故之人。何不入來。提調鄭尙淳許遞。令日政差出。待下批牌招察任。
정조 7년 · 강
再明日 眞殿。命行祭。明日齋宿處所。依例爲之。
정조 7년 · 강
命正言洪樂恒許遞傳旨付標。
정조 7년 · 목
因樂恒許遞傳旨。敎以。疏批未下之人。元無許遞之命。必是中官之誤傳。原傳旨付標。
정조 7년 · 강
有政。吏曹參判沈豊之。參議金憙。兵曹判書李★(土+甲)進。
정조 7년 · 목
以林錫喆爲承旨。兪彥脩爲司諫。徐秉德爲獻納。徐有隣爲判尹。嚴璹爲內醫提調。李命植爲知事。李在簡爲同知。尹塾爲副總管。○敎曰。新除授承旨牌招察任。
정조 7년 · 강
遞承旨柳義養。掌令柳匡國。獻納徐秉德。持平孟至大。以李鼎運爲掌令。申致權爲獻納。李泰永爲持平。
정조 7년 · 목
敎曰。承旨柳義養本職許遞。又敎曰。在外臺諫許遞。前望單子入之。
정조 7년 · 강
遞兵曹參判洪良浩。
정조 7년 · 목
敎曰。侍衛不可不備員。試所進去兵曹堂上許遞。前望單子入之。
정조 7년 · 강
以徐龍輔爲檢校直閣。
정조 7년 · 목
敎曰。明日淸齋時。閣班不得備員。原任直閣徐龍輔爲檢校直閣。待開門牌招察任。
정조 7년 · 강
詣摛文院齋宿。召見承旨判尹閣臣。右[行:I-POSITION]副[左:I-POSITION]承旨朴祐源。同副承旨趙興。判尹徐有隣。檢校直閣金憙徐龍輔。
정조 7년 · 목
具翼善冠袞龍袍。乘輿出協陽門。至摛文院降輿。入詣堂內。○予曰。今日試所儒生入門數甚多。此是鄕擧子多來之致。仍命李祖承李儒修。分往一二所。以多選鄕儒之意。申飭兩所試官。予曰。承旨前望單子入之。予曰。新除授承旨尹坊。曾經都承旨云。勿爲出牌。下敎曰。湯劑一貼煎入。予曰。諸承史諸閣臣兵曹堂上別雲劍。皆令入侍。仍宣饌。
정조 7년 · 강
命承旨前望單子入之。
정조 7년 · 강
命武試分三所誠取。誠官論理草記。
정조 7년 · 목
敎曰。今番殿試進定日子。爲念避方儒武滯京之弊。槪以都下米價翔踊。主客俱困故耳。聞今武試兩所擧子。恰至萬人。以萬數試三技。當費旬餘。如是則必無及期出榜之理。宜有別般周便之擧。分三所試取似好。以此意問于一二所上試官。使之今日內。具意見論理草記。見今畿農判歉。艱食日甚。聞惠廳貢米之去月令月所先下。殆近二萬石。而近來米肆。索價愈高。若此不已。一包之直。幾何至於過十金乎。此皆廛人極意操縱之故。向以此事。飭敎何如。而該署何不隨卽束濕。當該廛人頭目。付攸司。待科試出榜。嚴刑捧供草記。該署官員。一倂拿問處之。
정조 7년 · 강
詣 眞殿行祭。
정조 7년 · 목
時至。具翼善冠袞龍。乘輿出摛文院詣 眞殿。自內行禮訖。仍還內。
정조 7년 · 강
命武試分三所擧行。處所以南小營設行。
정조 7년 · 목
武一所啓言。捧單都數。殆近五千。開場日所試單技。僅爲千數。十七日出榜。恐難預度。及今分試。似無掣礙之慮。而科場分所。事體不輕。臣不敢擅便。請上裁。敎以。三所試取。其例非今斯今。及今分設。公私俱便。分三所試取。三所試官。卽令該曹擬入。仍卽牌招。監試官望。一體擬入。兩所分取。尙有疊呈之弊。況三所分設之時。尤當致察。以此意三所試官處。各別嚴飭。今番三所應試。則以一二所單子中。晩呈字數越送。一二三所。各取百人。而入格之數。如或此所有餘。他所未準數。有餘數之所原額百人外。加付幾人。一二三所通融計額。以準三百之額事。知悉擧行。處所。以南小營設行。○二所啓言。捧單都數。至於四千四百二十人之多。而開場日所試取。不過九百餘人。十八日前出榜。有難預科。及今分所。恐合便宜。而科場事體不輕。臣不敢擅便。請上裁。敎以。依一所草記批旨擧行。
정조 7년 · 강
召見三所試官于誠正閣。御營大將李柱國。同知姜五成。僉知田文顯。參試官申耆。
정조 7년 · 목
予曰。今番武擧子赴擧數極多。多日設場。非但試所之有弊。擧子之久留。亦甚可悶。今方設爲三所。俾卽斯速出榜矣。柱國曰。兩所旣試數千人。若分三所。各取百人。則一二所較多。三所較軙少。赴擧員數。實有不均之歎。使三所試取後。分付入格人。以付於一二所何如乎。予曰。依此爲之。
정조 7년 · 강
大司諫李亨逵。大司憲鄭昌順避嫌乞遞。竝賜批許之。
정조 7년 · 목
亨逵避嫌略曰。臣臺體生疏。日前賓對。雖承傳敎勿施之命。而臺職體重。旣遞旋仍。猶不可冒據。況旣避旋入。以致擧措之郞當。今日監試。往役義重。不得不冒沒承膺。而及夫登筵。都憲所奏。尤增惶愧。何敢一刻仍冒於臺次乎。請命遞斥。○昌順避嫌略曰。臣之情勢。不可冒居於臺次。而適値邦慶。不敢言私。黽勉出肅。而今此諫長之引嫌。專由笏記之展讀。其爲所失。臣實爲首。諫長旣以此被遞。則臣何敢獨爲晏然。請命遞斥。竝批以。依啓。
정조 7년 · 강
以金履素爲大司憲。尹塾爲大司諫。
정조 7년 · 목
敎曰。大司憲大司諫前望單子入之。
정조 7년 · 강
遞掌令李鼎運。以沈基泰代之。
정조 7년 · 목
敎曰。違牌臺諫許遞。前望單子入之。
정조 7년 · 강
以尹塾爲兵曹參判。前望也。
정조 7년 · 강
御映花堂。設泮居儒生製述于泮宮。仍試取施賞。
정조 7년 · 목
自內詣映花堂。命記事官尹行任。持御題往泮宮。試泮居儒生。開集春門入試券。○以擬唐群臣賀國子博士韓愈傳語燕趙士。謂以明天子在上。可以出而仕矣爲表題。進善旌爲銘題。幷引。○敎曰。泮居儒生試取居首。表二下生員李尙榮。雷淵集一件賜給。三上進士李翼。八子百選一件賜給。三中生員元允孫安景棋柳思模。草三中進士韓光裔。幼學元俊孫。進士李基崇。幼學李宅彬。生員尹勉祉。各白綿紙四卷賜給。銘三下一生員孫鼎九。國朝寶鑑一件賜給。三下生員蘇洙中。表三下進士洪偉。幼學沈能益申維嶽李東運。進士金基普。生員李寅默。草三下生員金鎰睦黃中。銘草三下幼學李瑞濂。進士尹東壽趙居善。各白綿紙三卷賜給。銘次上幼學趙栢然安述祖丁南樞李喜龍宋贊鎭金命磾。進士李敬陽金相儒。幼學韓宅增。生員洪樂取[敏:I-PERSON]金佐漢。幼學金宗泌鄭奎東尹恒基柳綝任秉常。生員鄭東羽。幼學張弘矩。生員柳範休。幼學柳熿金鍊精。進士金聲國姜必敎洪晶浩。幼學鄭光夏。進士朴思鷹。幼學崔溟翼金龍浩。表草次上進士柳佺李英埴[植:I-PERSON]。幼學洪景運。進士金致大南履檏李載源黃勉喆。生員柳焯。進士盧★(禾+肅)。生員李明孚。進士柳譚。表草次上進士孟欽圭。幼學李宜英。生員鄭渭安珪。幼學金鼎烈。進士李英圭金景鎭。幼學李興一。進士李彥圭。生員柳烇李亨羽沈晉觀。銘草次上幼學金夢翔韓鳳來安宅之。進士李標。幼學孫星岳。進士申憘。幼學李大圭白最顯趙宅奎。生員鄭錫休。幼學趙雲衢金甲壽。生員張胤載。進士崔禎勳。幼學李光憲任思一金載贇金宗鐸鄭璿李憲銓李標權思芠金履燾高應觀洪命周。生員申道浩。幼學金樂淵。生員洪天休。幼學韓益烈。進士朴燦璿。幼學韓穎。生員趙泰雲李之聃。幼學李敦源任志常鄭灦李漢紀張敬穆。各白綿紙二卷賜給。仍諭諸生曰。向者菊製。使之通方外者。欲爲爾等觀光也。聞爾等未及上京。庭試初試。昨雖設行。爾等參榜。亦未可知。且以遠道人。咸聚京師。歉歲盤纏。想亦難辦。故於今日。特命試取。廣其額員。以次施賞。蓋出軫念之意也。又借方寸之地。親臨頒賞。亦是待士之義也。爾等須卽下鄕。以修學業。○少頃還內。
정조 7년 · 강
元子胎封時安胎使以下。施賞有差。
정조 7년 · 목
敎曰。安胎使以下書啓。○因書啓。敎以。元子胎封時安胎使判尹徐浩修。中豹皮一令賜給。從事官正郞李東稷。旣兼書標之役。賞典別無前例。特爲陞敍。陪胎兼奏時官安思彦。傳香兼監役官李命求等。兼管數事。亦非前例。相當職調用。下人及京外工匠等。令該曹該道。視最多例。加數米布題給。又敎曰。元子胎封時本道監司李秉模。中虎皮一令賜給。地方官差使員郡守鄭持淳陞敍。又敎曰。元子安胎時本道本邑監役將校吏屬等。從優施賞。以亦朝家飭慶之意。擧行形止及各人姓名。列錄狀聞之意下論。又敎曰。元子安胎中使金壽光。中豹皮一令賜給。下人考例優數施賞。
정조 7년 · 강
遞掌令沈基泰。
정조 7년 · 목
基泰於本府。曾經亞憲也。
정조 7년 · 강
命校理沈基泰。仍任前職。
정조 7년 · 강
命庭試文科殿試。以親臨磨鍊。處所當臨時下敎。
정조 7년 · 강
命庭試武科殿試。以春塘臺親臨磨鍊。
정조 7년 · 목
因兵曹草記。有是命。
정조 7년 · 강
命全羅監司加分狀啓。依狀請施行事回諭。
정조 7년 · 목
因全羅監司趙時偉加分狀啓。有是命。
정조 7년 · 강
兵曹。以洪胤祚等水軍充定啓。
정조 7년 · 목
該曹啓言。卽接刑曹移文。則今番九日製時。京居幼學洪胤祚。坡州幼學朴省身等。攔入場中。竊取他券罪。京居幼學李益顯率入隨從罪。京居良人朴師哲冒入隨從罪。竝依法典。降定水軍云。罪人胤祚宣川防營。省身長淵縣。益顯蔚山府。師哲熊川縣水軍充定。請竝押送各其配所。
정조 7년 · 강
召見承旨朴祐源趙興鎭于誠正閣。
정조 7년 · 목
予曰。昨日試取。可謂盛擧。而偶閱落券。亦有一二遺珠者。是甚可惜。祐源曰。儒生輩擧皆歡忭感祝。實爲聳勸之方。下情不勝喜幸矣。予曰。金養和以禁軍。冒赴庭試。至占初試。揆以師律。萬萬駭然。令兵判査問委折草記。禁軍別將爲先記過。
정조 7년 · 강
以李在學爲承旨。前望也。
정조 7년 · 강
持平洪秉益。以父病陳疏乞遞。批許救護。
정조 7년 · 강
大提學黃景源疏陳病狀乞遞。賜批。
정조 7년 · 목
批以。凡於撰進文字。每聞卿無難揮灑。精力之强旺。予常歎尙。卿其勿辭行公。
정조 7년 · 강
大司諫尹塾上疏乞遞。仍陳科弊。賜批。
정조 7년 · 목
疏略曰。向者都憲。忽下於常參前席。屢違恩召。自速嚴譴。薄罷未幾。恩敍遽降。繼有此諫長特除。臣聞命震越。不知措躬。噫臣自出仕路。初未一經臺地。而直當此兩府之長。自顧不稱。揆以廉隅。有不敢遽膺。則今之難冒。與前無別。乞命鐫罷。仍治臣逋慢之罪焉。大抵士習之澆漓。專由於科場之得失。希倖成風。取早日甚。或有預書篇終而入場者。或有改糊連幅而各筆呈券者。爲主司者。雖有婁曠之聰。其何能防僞察姦乎。臣竊以爲捄此弊之道。專在於定限稍緩。嚴禁早呈。譏詗其雜謀。甄別其姦僞。苟有犯者。限年停擧。不齒造士。則庶可爲懲勵丕變之一助矣。批以。以初入臺地。爲必遞之端。則捨却年久之陳談。但及早呈之時弊。亦足謂備一日之責。所請依施。卿其勿辭行公。
정조 7년 · 강
命熊患。嚴飭獵捉。
정조 7년 · 목
因洪忠監司金文淳熊噉人物恤典狀啓。敎以。熊患尙不止息。誠甚可悶。嚴飭獵捉。以除民害。而獵捉之際。軍人輩之貽弊民間。反有甚於惡熊。竝以此意措辭。嚴飭兵使處事。回諭。
정조 7년 · 강
命朴能源拿處分揀。李敬五等付過保放。
정조 7년 · 목
政院啓言。堂后日記修納過限者。直捧拿處傳旨事命下矣。其中李敬五朴能源沈晉賢金孝建。期限已過。尙不修納。拿處傳旨捧入。敎以。其中朴能源。連在廳任。合有分揀之道。待改差後。更爲計日。如過定日。捧傳旨。○因敬五等囚單子。敎以。姑爲付過保放。使之限內修納。又復愆限。直爲還囚捧供。限內修納。以仍爲放送之意草記。
정조 7년 · 강
命平市官員拿處分揀。
정조 7년 · 목
敎曰。不過申飭。科亦出榜。且聞筵臣言。貢米渠自受出。仍各分散。及於市肆者無多云。此則勢所然矣。米廛市民囚禁人。姑爲放送。後勿如前操縱之意嚴飭。平市官員拿處。今姑分揀。廟堂設置貢市堂上。蓋欲察飭此等事也。有名無實。莫若近來。此後另加惕念之意。一體申飭。
정조 7년 · 강
王大妃殿進御加味補中益氣湯。命停止。一錢重人
정조 7년 · 강
蔘粟米飮。依前自明日煎入。楬敎也。
정조 7년 · 강
命進御加味白木散。自今日停止。楬敎也。
정조 7년 · 목
予曰。金養和事。誠駭然矣。禁軍除汰。誰果爲之。而何可任其所欲乎。兵曹判書李★(土+甲)曰。卽今別將具明謙除汰云矣。且習陣時。一不待令云。其習誠可痛矣。予曰。金養和之特令勸武。意蓋有在。則頃年謁聖時。敢赴文試。已極無嚴。而今番庭試之入格。尤爲放恣矣。★(土+甲)曰。渠非時帶禁軍。故必有此擧矣。予曰。金養和還差禁軍。使參今日試射。從後決棍回示。予曰。當該內禁衛將爲先汰去。卿則先退。往審試射所整齊以待。予曰。禁軍別將。有可合新通者乎。知事具善復曰。別無可通者矣。予曰。李得濟李漢泰。可合此任。而漢泰爲人重厚矣。善復曰。臣觀其人。純實甚可尙矣。予曰。右相到瀋陽後。所待恩禮甚厚云矣。領議政鄭存謙曰。今番使行。彼國接待之節。極其鄭重。誠爲小邦之幸矣。予曰。畿邑還穀分等狀。何不上來耶。存謙曰。此必有道臣區劃後狀聞。姑俟之好矣。予曰。禮判進前。予曰。黃海道冒籍人南泰德回啓。誠不善爲之矣。其邑當該地方官。何不論罪耶。此雖一時過去之事。而甚爲駭然矣。卿有不審之失。宜施推考之典矣。李在協曰。臣曹回啓。專依道臣狀辭而爲之矣。予曰。道臣亦不善擧行。而邑倅惡得無罪乎。在協曰。事關科試。地方官亦不得辭其責矣。色吏到試邑後所弄奸。而常時不能檢飭之失。果有之矣。予曰。戶判草記。亦不善爲之矣。自有草記以來。雜以吏讀。曾所未見。卿等或見此例乎。善復曰。草記之雜吏讀。無此前例矣。司直李命植曰。臣亦未見此例矣。予曰。何承旨捧納乎。左副承旨李亨元曰。臣果捧納。此是臣之罪矣。戶曹判書鄭尙淳曰。臣亦有不察之失。不勝惶恐矣。予曰。可以啓目者。以草記擧行。果是不善爲之事矣。尙淳曰。闕內與差備內諸處。每年四季朔奉行一款。何以爲之乎。予曰。奉審則仍舊貫爲之。右參贊鄭昌聖曰。近來布直。日漸騰踊。一包之價。今至六七兩。若此不已。則將有過十兩之慮。此由於潛商不禁而然。合有變通之道矣。予詢貢市堂上。判尹徐有隣曰。此不可猝改。有非自官勒定捧甘者。嚴加申飭似好矣。又奏曰。沙峴道路。曾有修治之敎。而橋梁水道。亦可趁卽修治乎。予曰。冬節不遠。解凍後待明春擧行。予曰。武試三所設場。果何如。善復曰。果善爲之矣。存謙曰。三千餘擧子。竝赴此所云矣。予曰。今番科試。非但閑良之多聚。文擧子甚多。九製後泮居儒生試取時。赴擧之數。無慮千餘人矣。有隣曰。各道擧子。均爲被抄矣。存謙曰。此乃聖上慰悅多士之德意。人孰無感恩之心哉。予曰。榜亦善出。勝於今番初試榜矣。卿亦聞之否。存謙曰。臣入來後。聞下敎而始知有此。卽此一事。可見臣聾瞽之甚矣。予曰。昨日初試榜。物議以爲如何。命植曰。鄕儒甚多。而京居實才。亦多參榜云矣。予曰。科作亦好矣。存謙曰。儒生早呈。誠一痼弊。宜有變通之道矣。予曰。予亦欲自今以後。緩限試取。使擧子必得盡其才矣。予曰。金履素尹塾。今日何不入來耶。存謙曰。未知緣何故而不行公矣。予曰。其中尹塾事。尤可訝矣。三牌不進。非但事面之可怪。而有傷國體矣。予曰。有情勢之人。容或可也。無情勢者。豈可屢次違牌乎。予曰。今日次對。備堂不入來者誰也。存謙曰。金華鎭鄭好仁矣。予曰。以何故不來云耶。存謙曰。華鎭則以親病不來。而好仁則以向來處分。不敢遽然入來云矣。予曰。申飭使之行公。予謂副司直徐浩修曰。胎封山近處。亦有民塚乎。浩修曰。無之矣。臣見龍門寺後峯縹緲。列岫環繞。今番安胎處。誠天作之地矣。予命在協曰。今番科試試官。各別擇差。
정조 7년 · 강
命熊捉者。依捉虎例施賞。
정조 7년 · 목
領議政鄭存謙啓言。近聞各閫報牒。則鄕民之爲熊囕傷者甚多。獵捉除害。有不可緩。如有捉納者。一依捉虎例。分大中小納皮施賞之意。請分付。從之。
정조 7년 · 강
命婢貢給代。以均廳所在錢。準價給代。
정조 7년 · 목
領議政鄭存謙啓言。秋事判歉。諸道穀簿不敷。而其中米儲。尤爲寒心。開春添還之資。不可不預爲商度。而生穀之道。誠爲茫然。婢貢給代條之以三南軍作與別餉米。當年耗作錢上納者。大米爲三千三百五十五石。當此穀物踴貴之時。三千三百餘石之米。亦不易得。今年則以均廳所在錢。依準折價。使之給代。大米則移錄均廳。而仍留本道。請以爲明春添還接濟之資。從之。
정조 7년 · 강
還差貢市堂上徐有隣。
정조 7년 · 목
領議政鄭存謙啓言。判尹徐有隣貢市堂上。請還差。從之。
정조 7년 · 강
判尹徐有隣。以帽子廛人上言覆啓。
정조 7년 · 목
有隣啓言。因帽子廛人上言。與譯院市署提調指一稟處事命下矣。臣與譯院市署提調。爛加商確。仍爲就議於譯院都提調。指一停當。而蓋此加帽二百隻。蠲稅付廛。寔出於恤市民爲都民之德意。而批旨懇摰。其在仰體之道。不無闊狹之政。從今以後。市民二百隻帽子。毋論兩行與否。千隻內外。特許從便越送。而廛人輩不辦價本。借其名號於松灣兩商。帽子則不入京城。稅錢則潛自分食之弊。亦不可不嚴立科條。加帽價本。必令該市民辦出。付之譯院。越送於八包之內。而二百隻。卽是元數。如數貿來則誠好矣。而價本若或未備。則雖百隻十隻。隨其價銀。計數許貿。帽子則自灣府各別照管。上送京肆事。自備局成節目。分送譯院市署及灣府。以爲定式遵行之地。而臣旣承下敎。往復停當。故雖已遞職。敢達矣。予詢市署譯院提調。司譯提調李在協曰。判尹旣以便否。問於衆譯。而有此奏。臣豈有異見乎。從之。平市署提調鄭昌聖曰。今聞前戶判之言。帽廛無稅帽。譯官輩旣許其千隻內貿來。則在廛民亦云幸矣。但數多價銀。廛民何能盡數辦出於廛中乎。其勢不得不稱貸以送。此則非譯輩所可禁也。毋論貸出與自備。雜物及銀子。計其入送之價。同入於千隻包內貿給好矣。敎以。不必禁之。以此一體分付。
정조 7년 · 강
命麗王陵摘奸。待年豐擧行。
정조 7년 · 목
禮曹判書李在協啓言。每式年麗王諸陵。發遣禮郞摘奸矣。今年則畿農判歉。廚傳有弊。請待年豐擧行。從之。
정조 7년 · 강
命龍門寺義僧番錢移定。後日登對時稟處。
정조 7년 · 목
副司直徐浩修啓言。醴泉龍門寺。卽麗太祖創建。而我朝 光廟。特下有旨。永除僧徒之雜役。尙今奉安有旨於寺中。 御押御寶。宛然如新。而邇來僧役繁重。率多流離。近千載古蹟。將不能支存。此已可惜。而況今奉安胎室以後。守護之節。專責於僧徒。則事體尤重。故凡係雜役蠲減之方。臣相議於道臣。成給完文。而惟北漢義僧番錢二名半。最爲本寺之巨弊云。此則非道臣之所可擅減。且欲移定於本道他寺。則道內義僧。合爲二百五十二各。其數夥然。無以分排云。令總戎廳。相議于兵曹。龍門寺義僧二名半。請移定於他道。敎以。往復兵曹。後日登對時稟處。
정조 7년 · 강
許施嶺南田穀。以租代捧之請。
정조 7년 · 목
副司直徐浩修啓言。今年穡事。嶺南比畿湖。可謂稍實。而惟田農大違初料。就中豆太尤爲失稔云。臣之所過各邑。民人輩多有來訴者。願以正租代納。豆太之以租代捧。在國穀別無所損。在民情可紓一分。尤甚邑代捧。則向來旣承特敎。行會本道矣。道臣自當次第擧行。而至於稍實之次邑之田農高下。道臣亦必有斟量。自廟堂郞爲行會。勿論稍實之次邑。豆太失稔處。以租準折代捧之便否及分數多寡。使之酌定狀聞。請以爲稟處。予詢大臣。領議政鄭存謙曰。嶺南豆太。亦未免失稔。以租代捧。民願宜從。豆太失稔處。分數多寡。道臣必已有領略者。亟令參酌狀聞似好矣。予曰。曾經嶺伯之臣。各陳所見也。司直李命植曰。自備局卽爲行會本道道臣。使之參酌分數。俾有實效似好矣。禮曹參判趙時俊曰。田穀値歉。則雖稍實之次邑。以他穀準折代捧。自有已例。而況於昨年。亦有分數捧納之規。使道臣量宜酌定後。啓聞似好矣。敎以。不必狀聞後。待回下擧行。直令道臣。參酌代捧後。形止狀聞。
정조 7년 · 강
御春塘臺。行內試射。
정조 7년 · 목
自內詣春塘臺。○予曰。邊三中入直赴殿試。三技中二技入格。則勿令更試。予曰。行首宣傳官李彥經。使參今日試射。予曰。金養和事。極爲駭然。命拿入。使聽下敎。曰爾罪多矣。特敎勸武。實出常格。而爾反謀免禁軍。以病稱頉。終不習射。擧動時不爲待令。習陣日期會不進。犯此二罪。豈不畏死乎。仍命兵判。決棍二十度訖。還內。
정조 7년 · 강
許施關北親騎衛等都試停止之請。
정조 7년 · 목
因咸鏡監司徐有寧。親騎衛等都試停止。令廟堂稟旨狀啓。敎以。依狀請施行事。卽令廟堂回諭。
정조 7년 · 강
兵曹。以禁軍金養和文科初試入格委折査問啓。
정조 7년 · 목
該曹啓言。禁軍金養和處文科初試入格委折査問。則所告內。渠果有身病。禁軍之役。無以隨行。故三度呈辭。乞遞於禁軍別將。而終不許頉矣。其後病勢未差。屢次公故。俱未進參之致。去月本番將。轉報別將而汰去。渠迷劣之意。旣非禁軍。則乃是閑良。文科觀光。似無掣礙之端。果爲入赴。而操弓習射。則尙今不廢。旣赴文試。則渠違越紀律之罪。死無所惜云矣。渠之前後不參公役。雖以病故爲托。執其心跡。專出於謀免禁軍之計。則論以後弊。宜施懲勵之典。而旣承査問之敎。爲先捧供以入。至於番將之轉報請汰。別將之循例許施。俱未免爲曲循之歸。其在紀綱。不可無警。而別將具明謙。方有記過之命。處分之前。不敢論罪。當該番將李延喆汰去。臣亦有不能檢飭之失。不勝惶恐。
정조 7년 · 강
命禁軍別將具明謙削職。
정조 7년 · 목
敎曰。特敎勸武。旣屬禁旅。而因其干囑。遽然除汰。此前所未聞之事。駭妄極矣。禁軍別將具明謙削職。
정조 7년 · 목
因右捕將具明謙削職也。
정조 7년 · 강
以李昌運爲右捕將。李漢泰爲禁軍別將。竝口傳也。
정조 7년 · 목
敎曰。戶曹草記。雜以吏讀。此自有草記以來所未見。矇然捧納承旨。從重推考。又敎曰。草記還出給。捧納承旨從重推考。
정조 7년 · 강
推事變假注書沈銖。
정조 7년 · 목
承旨李亨元啓言。事變假注書沈銖入侍退出之際。遺漏草册。殊涉疏率。請推考。從之。
정조 7년 · 목
予曰。今日內試射。蓋慶科不遠。故特命三技取二。欲多出科甲。以示中外同慶之意矣。錫喆曰。今日之事。甚盛擧也。孰不忻忭乎。予曰。科擧。所以取人才也。每當文科。予心憧憧。思得賢能。寤寐之念。未嘗少弛。故予所以嚴飭科場之意。欲爲大張公道。使無倖占科第之弊矣。錫喆曰。聖敎及此。臣等不勝欽仰之至。
정조 7년 · 강
御誠正閣。行抄啓文臣課講。試官原任提學黃景源。檢校直閣金憙。
정조 7년 · 목
誠官率講員。入庭行禮訖。予曰。諸講員以抽籤次進講。徐瀅修進講訖。趙濟魯進講訖。予曰。爾之講法。勝於向時。殊可尙也。鄭萬始進講訖。予曰。講義須着實討論。俾有將進之效可也。申馥進講訖。予曰。聞爾講義疏明。非有工夫。何以有此。且嶺人多質少華。爾其勤孜。益懋實地上着工也。金熙朝尹行任李崑秀李暾。各以次進講訖。李儒修進講訖。予曰。善哉如爾之講也。須益加勤工可也。李顯道成種仁次次進講訖。予曰。種仁之講法。文義明暢通透。足可見多讀之工也。沈晉賢金啓洛姜世綸李勉兢。各以次進講訖。予曰。純通諸員。當爲比較。閤外待令。
정조 7년 · 강
命太常栗木䂨伐。全羅道待後次下去。
정조 7년 · 목
敎曰。以今湖南年事。凡係除弊之端。不可不念。況本道當次。只是一邑云。太常栗木䂨伐之行。全羅道則待後次下去事分付。以此意令廟堂。知委該道。俾無等待之弊。
정조 7년 · 강
副修撰吳賢泰。以母病從縣道上疏乞遞。踏啓字。
정조 7년 · 목
予曰。抄啓文臣比較試券。催促入之。又敎曰。當更爲比較。抄啓應製人。姑勿退去可也。
정조 7년 · 강
命文科殿試處所。以仁政殿爲之。
정조 7년 · 강
行召對于誠正閣。承旨朴祐源。玉堂沈基泰林濟遠。閣臣尹行任。假注書朴能源。兼春秋金建修。史官李崑秀。
정조 7년 · 강
命李永秀。直赴殿試。因內試射時李永秀試記單子。敎以。直赴殿試。以此試記出給兵曹。修正成册入啓。
정조 7년 · 강
以閔鍾顯尹坊李得濟爲副摠管。
정조 7년 · 목
因寶劍望筒。敎以。摠管未差之代。口傳差出。
정조 7년 · 강
判府事徐命善。箚陳病狀請勘。賜批。
정조 7년 · 목
箚略曰。臣於昨晩。添得毒感。重以流痰牽痛。坐臥俱妨。而此際試牌連辱。飭敎又下。臣若有一分可强之勢。則何敢坐犯違傲。而目下病情危篤。擔曳闕外。亦無其望。玆敢倩人構箚。仰暴實狀。伏乞坐勘臣慢命之罪。批以。聞有愼節。慮念切切。試牌之未卽承膺。何傷之有。卿其安心勿辭。益加善攝焉。仍命遣史官傳諭。遣御醫看病。
정조 7년 · 강
遞承旨李憲默。以沈豊之代之。
정조 7년 · 목
政院。以明日殿座時。承旨當備員。而都承旨李憲默在外。合有變通啓稟。敎以。明日文試所及武試所。執册二員。分所進去。承旨勢難備員。許遞。前望單子入之。待下批牌招察任。
정조 7년 · 강
命捧納承旨及戶曹堂上重推。郎廳拿處。
정조 7년 · 목
敎曰。纔以戶曹草記之雜用吏讀。捧納承旨。姑先問備矣。續見本曹草記結語。以何如敢啓爲辭。大抵何如與敢啓。條件各異。此而疊書。則曹名頭辭。當以戶曹地部啓曰書之乎。批答措語。亦當以允知道書下乎。與尋常做錯有異。當該捧納承旨及該曹堂上。爲先從重推考。郎廳拿問處之。
정조 7년 · 목
予曰。南北漢上番各邑義僧。 先朝乙亥。因湖南釐正使李成中別單。永罷上番之規。磨鍊防番錢。使各該邑。每年收棒送本廳。以元居僧給雇價立番。南漢義僧爲三百五十六。北漢義僧爲三百五十一。而捧錢多則十餘兩。少亦不下六七兩。僧徒之弊。亦屬朝家軫念處。方命該營門。釐革其舊瘼矣。予命上注書李儒修入侍。仍命出儒修抄啓比較賦試券讀訖。予曰。爾有賦工乎。儒修曰。臣本無賦工。僅做二首矣。予曰。爾只做二首。而所作如是佳妙。眞不易得之才矣。予曰。爾有表工乎。儒修曰。臣素不從事於表工矣。予曰。表文用於事大交隣文字。爾須努力着工也。又命檢校直閣金憙入侍。仍命讀儒修試券曰。此文何如。憙曰。才致命意俱佳。文是絶妙矣。
정조 7년 · 강
拿處戶曹正郞韓大裕金鳳顯林濬浩。佐郞尹勉遠鄭昌老南有寬。罷承旨朴祐源李在學李亨元林錫喆沈豊之職。
정조 7년 · 목
敎曰。朝因本曹草記事。有該郞拿處之命。而至今更鼓屢下。而所謂該郞輩互相推諉。尙不現告。今日紀綱雖曰掃地盡矣。寧有如許事體。此前所未聞之事。事之痛駭。孰甚於此。當該戶曹諸郞。竝令該府。卽爲拿囚。嚴問口招以聞。渠輩所犯。竄配猶輕。當待捧供嚴處。以此意發問目取招。邇來政院貌樣。日就乖悖。事事惟以抛置爲計。至於今日擧措而極矣。若能早卽催促。豈有是也。在院及在直承旨。一竝罷職不敍。申退諸承旨。亦竝罷職。
정조 7년 · 강
以李崇祜李亨逵徐鼎修吳大益安聖彬爲承旨。
정조 7년 · 목
敎曰。承旨前望單子入之。又敎曰。新除授承旨。牌招察任。
정조 7년 · 강
以李商采爲宣傳官。金養和爲部將。初任也。
정조 7년 · 목
敎曰。南行宣傳官有闕之代。口傳差出。又敎曰。勸武之後。尙不收用。在渠豈無抑鬱之心。而三度之棍。足懲渠圖免之罪。南行部將。適有登科之窠。以金養和口傳擬入事分付。
정조 7년 · 강
命吏判金鍾秀。俟少間。上來行公之意分付。
정조 7년 · 목
因京畿監司沈頤之。以鍾秀病重上去不得狀啓。有是命。
정조 7년 · 강
命武藝出身閒良及別技軍等。分等付殿試會試。
정조 7년 · 목
因各技試取別單。敎以。依昨日下敎。分等付殿試會試之意。卽爲文移兵曹。別技軍旣付武藝廳。以武藝廳越送單子。
정조 7년 · 강
罷慶尙左道京試官李魯春職。拿處長水察訪南公著。
정조 7년 · 목
慶尙左道京試官李魯春。以封彌官令攸司勘處馳啓。敎以。封彌字號。與枝同字號相左。至有擧子呈狀之擧。事雖無情。弊則有關。其在嚴科場之道。不可以勿待罪回諭。爾則罷職。封彌官該察訪南公著。依狀請。令該府拿問處之。
정조 7년 · 강
命時囚趙亨逵議處。
정조 7년 · 목
義禁府啓言。盈德前縣令趙亨逵原情。泛稱遲晩。請刑推得情。敎以。除刑推議處。
정조 7년 · 강
命姜喜成。減死定配。
정조 7년 · 목
刑曹啓言。罪人姜喜成獄事。請依前訊推。期於得情。敎以。手勢至凶。看證分明。而屍帳傷處之踼痕。圍圓殆近一尺。棒處直長亦過六寸。而率置者姜喜成也。起鬧者亦姜喜成也。藉令有張哥父子之合力共毆。殺獄正犯。原非兩人。則論此獄魁。非喜成而何。今雖以踼痕之無辨誰某。爲一分可疑之端。此有不必然者。棒處之緊重。反無遜焉。被死人之致命與否。元不關於踼痕之在姜與張。雖欲求生。有難貸死。揆以獄體。勢將更加嚴訊。期於得情而後已。但屍親初檢招。以三人復讎爲言。本曹招。以喜成獨打變辭者。似不無受嗾容奸之情。而又如其兄臨死時。償殺喜成云云。尤有未足取信者。其兄潤郁之於正犯喜成。奪眄之慾火未洩。毆助之忿氣方熾。潤郁胸中。只有喜成一人耳。償殺之說。未暇及於張哥父子。特勢使然。且張哥犯手。大抵無疑。三人共毆。二生而一死。殊乖疑惟輕之義。殺獄罪人姜喜成。特爲減死定配。
정조 7년 · 목
刑曹啓言。因關文僞造罪人金廷周妻閔召史擊錚。更加審理草記事命下矣。謹取原案。反覆參究。則罪人金廷周。捕廳推問時。旣已僞造自服。及到本曹。乃敢變辭。以都監盜踏爲招。而都監所用之印跡。印來較看。則範圍相同。篆劃差異。故五年訊推。尙未取服。而但其僞造之狀。旣無參看。僞造之印。亦未執捉。則與眞贓現發。詞證明的者。稍有間焉。此爲渠稱冤之端。而捕廳承款。不啻丁寧。前後情卽。昭不可掩。則揆以獄體。有難輕議。請依前嚴訊。期於得情。敎以。印信僞造。與御寶僞造。均之爲一律。而印與寶。猶不無輕重之殊。且其印跡則相似。篆劃則差異。卽此一段。可傅生議。關文僞造罪人金廷周。嚴刑減律定配。
정조 7년 · 강
秋曹以罪人金廷周泗川縣。姜喜成河東府。竝定配押送啓。
정조 7년 · 강
御仁政殿。行庭試文科殿試。仍詣春塘臺。行武科殿試。讀券官鄭存謙徐有隣趙時俊。對讀官申大升李致中沈基泰李頤祥。○考官。洪樂性李★(土+甲)李敬懋。參考官。趙尙鎭李潤慶林濟遠閔百履。分所試官。金熤具善復徐有大洪明浩許炅李東稷鄭㵙。
정조 7년 · 목
具翼善冠袞龍袍。乘輿出仁和門。詣仁政殿降輿陞座。試官以下行禮訖。○以知人爲策題。○降座乘輿。諭儒生等曰。爾等須盡意善作。不必以速爲主也。仍詣春塘臺。降輿陞座。試官行禮訖。○予曰。今番殿試。擧子都數幾何。兵曹判書李★(土+甲)曰。赴擧員數。爲二百六十。直赴員數。爲二十五矣。予曰。設六貫革。擧子畢射後。就講于考官前可也。予曰。京外武士。慮有雜亂之弊。禁喧郎廳申飭可也。○敎曰。輔國重臣擬望副試。其例絶罕。間雖有之。或因特敎。或因微稟。昨日分所試官望筒。訓將亦爲渾擬。該房承旨推考。文試試官受點後。皆於殿門內公廨直宿。亦是不易之例。而昨日。則無一人直宿殿內公廨云。此亦政院不能申飭之致。試所承旨亦爲從重推考。又敎曰。別雲劍及兵曹摠府堂上待衛。竝罷職。○少頃。乘輿還內。
정조 7년 · 강
以洪良浩李憲默金尙集趙圭鎭白東俊爲副摠管。柳義養爲兵曹參判。徐有隣爲禮曹判書。
정조 7년 · 목
敎曰。差祭摠管許遞。與未差之代。前望單子入之。待下批牌招。先侍衛後謝恩。又敎曰。文試所進去兵曹堂上許遞。與參判參議未差之代。前望單子入之。待下批牌招。先侍衛後謝恩。又敎曰。禮曹判書前望單子入之。又敎曰。兵曹參議尹承烈前望落點勿施。李致中許遞傳旨爻周。
정조 7년 · 강
命殿試時儒生攔入嚴覈。判堂捧草供來待。
정조 7년 · 목
因成均館庭試殿試時。不參初試儒生攔入。令該曹嚴覈草記。允之。敎以。令該曹嚴問取招。判堂捧草供來待。
정조 7년 · 강
校理金方行。上疏自引乞遞。仍懲討。賜批。
정조 7년 · 목
疏略曰。臣之前後遭罹。中間放倒。自致臺言之峻發。三司之改正自如。十手之指點可畏。今若憑恃寵靈。敢爲謀進之計。則是眞放恣無忌憚者矣。如臣釁累。雖不敢以廉防自處。同朝之士。必將羞與之爲伍矣。乞削臣職。仍治臣罪。臣何敢攙及朝論。而至若柳戇趙文彥之處分。不無憂慨者。臣於戇。固。有衆所共知之嫌。而揆以人得誅之義。亦豈容終默乎。其黨逆之罪。附奸之狀。前後諸臣。臚列無餘。臣不必架疊。而兪音尙斳。輿情益鬱。伏乞亟允三司之請焉。批以。所陳已諭於諸批矣。爾其勿辭察職。
정조 7년 · 목
敎曰。今番庭試。取三人。○取沈眞永等三人。○敎曰。入格儒生來待。次等試券中。有御批二張。一體來待事分付。
정조 7년 · 강
遞承旨李崇祜徐鼎修吳大益李亨逵。以鄭昌順李漢豊尹承烈爲承旨。
정조 7년 · 목
敎曰。坐直承旨一員在文試所。一員在武試所。科次入侍。將無入侍之人。申退諸承旨竝許遞。前望單子入之。又敎曰。新除授承旨。皆在闕中。牌招推移入直。先入侍後謝恩。又敎曰。左承旨聞有實★(虫+羔)。許遞。
정조 7년 · 목
敎曰。政官牌招開政。近來正卿乏人。判尹有闕之代。今日政問于大臣加望。○以安鼎大爲掌令。鄭在信爲修撰。林道浩爲副修撰。李在簡爲判尹。鄭昌順爲刑曹參判。李憲默爲知義禁。○敎曰。新除授刑曹堂上牌招察任。
정조 7년 · 강
命抄啓文臣課講榜目。更爲修整入啓。當該閣臣推考。
정조 7년 · 목
因奎章閣抄啓文臣課講榜目。敎以。近來本閣擧行。全不成說。此等按例之事。做錯不一其端。兩待敎。純通於爲政篇。而再昨爲政篇比較。元不提稟。此猶萬萬疏忽。而比較製述計劃之通計於講畵。尤是大段違式。試官則無怪乎生疏。而所謂該色閣吏。若能提醒。豈有是也。閣吏勘罪。何必下敎。此文書爻周。更爲修整入啓。此亦國試。所失非細。當該閣臣有難全然無飭。推考。兩待敎皆是年少新進。兼以聰明强記。十倍他人。而此等事。全不照檢者。可知其官怠於宦成。榜目修正。縱諉試官。比較製述。亦何含嘿。不徒此事爲然。事事以泛忽爲主之致。少時若此。老當如何。此似小節。足觀欠敬不誠之端。以此知悉。所謂近來閣臣。幷宜還納敎旨。各歸所欲歸之處。
정조 7년 · 강
拿處典籍韓啓玉。
정조 7년 · 목
領議政鄭存謙啓言。試券中末端。有不爲謄書者。事甚駭然。當該謄錄官請拿處。從之。
정조 7년 · 강
命時囚韓大裕等照律。尹勉遠等放送。
정조 7년 · 목
因禁府時囚罪人韓大裕等口招。敎以。韓大裕供中諸條。本罪之外。更添瞞告之律。前罪後犯。俱係不輕。雖從未勘。詐不以實。於渠準備。以此從重照律。南有寬雖非疏該色。渠呈草記。成命之下。焉敢推托乎。㥘於公事。反不若蔭官。如渠武弁。焉敢乃爾。照律嚴處。尹勉遠之自當現告。可當不可罪。放送。金鳳顯則方帶兼史。混入現告。林濬浩鄭昌老。則俱非該掌。宜有分揀。幷放送。
정조 7년 · 강
放定配罪人金戒心。
정조 7년 · 목
因平安監司李性源。罪人良女金戒心到配啓本。敎以。放送事回諭。
정조 7년 · 강
御春塘臺。行武科殿試。召見文科新恩。
정조 7년 · 목
予曰。今日武科分三所爲之。試官催促出牌。副司直李敬懋曰。武擧子中。有一僞端者。何以爲之乎。予曰。令本道行關査實。如無僞端。則付諸後會試可也。予曰。文科新恩人待令乎。入侍可也。韓商新沈眞永成德雨鄭東觀李宗烈。以次進。奏姓名訖退。予曰。申履相任熻。如已待令。入侍可也。履相進伏。敎曰。爾之對策。能副予求助之意。甚可尙也。熻進伏。敎曰。爾之對策中。及於袞闕。予欲擢拔。而諸試官之意不一。未免落榜。是可惜也。○少頃還內。
정조 7년 · 강
以徐龍輔爲承旨。
정조 7년 · 목
敎曰。承旨前望單子入之。待下批牌招。先入侍後謝恩。
정조 7년 · 강
命罷削人幷敍用。
정조 7년 · 목
敎曰。監試會試試官。明當擬入。而多在罷散中。無以排擬云。然則合有變通之道。卿宰侍從堂上堂下罷削人員。竝敍用。
정조 7년 · 목
以金載人爲修撰。李亨逵爲刑曹參判。鄭昌聖爲知經筵。金煹爲江華經歷。
정조 7년 · 강
分揀時囚韓啓玉。
정조 7년 · 목
因拿處傳旨。敎以。分揀。
정조 7년 · 강
配韓大裕。勘放南有寬。
정조 7년 · 목
義禁府啓言。韓大裕杖一百收贖。告身盡行追奪。鴻山縣徒三年定配。而依例押送配所。南有寬杖一百將贖。告身盡行追奪。請放送。允之。敎以。如有功議。各減一等。
정조 7년 · 강
御宣政殿。行常參經筵。
정조 7년 · 목
具翼善冠袞龍袍陞座。東西班諸臣行禮訖。領議政鄭存謙曰。九秋初吉。親臨常參。深仰奮勵之聖意。而見今畿湖年事。大違初料。道臣必有陳聞。然在廟堂。全無裨補之策。徒貽宵肝之憂。不勝悶悚矣。予曰。民事誠罔涯矣。予曰。兩司無入來者乎。承旨申大升曰。無入之人矣。予曰。原任大臣則固不必進參。而許多樞堂。以僉知一人塞責。何也。兵判出問委折以奏。存謙曰。徐判府事洪判府事領敦寧。皆以實病不得入來云矣。兵曹判書李★(土+甲)還奏曰。常參則例以下位進參。故僉知入來云矣。存謙曰。兩司變通。待其入來。行常參乎。予曰。入侍諸臣中。曾經都憲者誰也。存謙曰。右參贊兵判。皆曾經矣。予曰。尹塾以大司憲牌招。林道浩以持平牌招。仍敎曰。臺諫牌去來催促。存謙曰。周禮荒政十二。散財爲首。蓋當荒年。則散財然後。民被沾丐之澤。而今之都賈之輩。中間都執。以爲乘時射利之計。故。雖至微細雜種。比前騰踊。民受其弊。此則權利之害也。平年在所當禁。歉歲尤宜申飭。分付京兆平市。另加檢飭。俾無如前之弊似好矣。予曰。提調入侍。善爲檢飭。右參贊鄭昌聖曰。大臣以都賈嚴禁之意。有所陳白。而臣亦非不屢加嚴飭。奸弊百出。至於米價之騰踊。初不入市。置之於非京非鄕之地。潛自輸入。此則非京兆與本署之所可禁飭。該地方官處。各別關飭似好。而大抵禁飭之際。不無弊端。實爲難處矣。予曰。此言是矣。歉歲之政。不擾民爲上。不必別出擧條。自該可從長禁斷可也。存謙曰。蠲恤之典。從當商量。而舊還分排。亦當於後日次對仰達矣。予曰。常參卽備邊司未設時所行者。而今雖欲行。其於諸宰之皆不肯進參。何哉。存謙曰。向日亦有所達。而又當今月。輔養官不可不趁卽差出。特下成命。俾得擧行。千萬伏望。予曰。列聖朝。亦有五歲後。差出輔養官之例矣。存謙曰。吏判情理。恐難離捨云。銓曹事誠可悶矣。予曰。一番肅命而去。亦不可爲耶。存謙曰。今則政命雖下。銓曹無擧行者矣。予曰。參判前望。只有一人。不可不變通矣。予曰。都憲之再違召牌何事耶。殿座出牌。一向逡巡。承旨問其委折以入。仍敎曰。都憲初無三召之命。而以三牌呼望何也。予曰。儒臣無可奏之事乎。副修撰李鼎運曰。別無仰達矣。
정조 7년 · 강
命湖西分等。另加覈實。
정조 7년 · 목
領議政鄭存謙啓言。因洪忠監司金文淳面里分等之請。特命許施。寔出曲察民隱之聖意。道臣亦必詳審擧行。而在前則稍實邑之尤甚面。尤甚邑之稍實面。幾乎相等。而今年雹災所經處。稍實邑之尤甚面。與尤甚邑之尤甚面。無所異同。非有別般區別之道。恐有實惠未究之慮。蓋面里分等。最稱難覈。坊曲之比優彼劣。守令亦未必一一親審。瞭然領略。況道臣乎。若不爛量探覈。則白地之徵稅。實結之見漏。乃是必然之勢。今番則道臣預悉此意。另加覈實。無或混淆事。以令申之意請分付。從之。
정조 7년 · 강
遞同經筵鄭昌順。
정조 7년 · 목
領議政鄭存謙啓言。今日晝講有命。而經筵行公之人甚少。吏曹參判鄭昌順經筵之任。請今姑許遞。從之。
정조 7년 · 강
飭武科開場時。奸僞紛拏之弊。
정조 7년 · 목
兵曹判書李坤啓言。武科開場之時。前浚飭敎申嚴。而擧子輩終不知戢。奸弊愈滋。代射疊單之類。比比有之。今番式年及庭試不遠。兩所試官與監試官。另飭操切。以防奸僞。如有現發。從重勘罪。至於遐方擧子之來赴京試者。每患見遂於京司擧子。科場之紛拏。職由於是。亦爲申飭。俾無如前騷擾之弊事。請出擧條預爲知悉。從之。
정조 7년 · 강
命尙衣院柴炭載運船。以工曹船量宜加定。
정조 7년 · 목
尙衣提調鄭民始啓言。本院入染柴炭載運船。例以工曹船及站船定送矣。年前以不得使用站船。有定式。故自本院擔當擧行。而物力實無逐年自備之勢。此後以工曹船量宜加定。請以爲輸米之地。從之。
정조 7년 · 강
命沙峴橋梁修築。與濬堂相議稟處。